Farg‘onada o‘tkazilayotgan Lavander Festival — suratlarda

Farg‘ona viloyatining Uchko‘prik tumanida Lavander Festival — lavanda festivali o‘tkazilmoqda. “Daryo” muxbiri Azizjon Ermatov festivalda ishtirok etib, u yerdan fotoreportaj tayyorladi.

Festival ishtirokchilariga lavanda bog‘larining betakror go‘zalligidan bahramand bo‘lish, maxsus retsept asosida tayyorlangan lavandali taomlar, muzqaymoq va salqin ichimliklardan tatib ko‘rish, lavandazordagi unutilmas fotosessiyalarda ishtirok etish imkoniyati taqdim etilmoqda.

Festival doirasida lavanda guli va iforidan tayyorlangan mahsulotlar ko‘rgazmasi namoyish etilmoqda.

Festivalga tashrif buyurgan mehmonlar papayya, banan, godji, kivi, zaytunzorlardan iborat salomatlik bog‘i bo‘ylab ekosayohatda ishtirok etmoqda.

Shuningdek, tibbiyot turizmi va mutaxassislar ko‘rigi, konsert va shou dasturlari bo‘lib o‘tmoqda.

Festivalga mamlakatning turli hududlaridan mehmonlar, Rossiya, Qozog‘iston, Qirg‘iziston, Tojikiston, Malayziya kabi davlatlardan turistlar, inflyuenserlar, fotosessiya ixlosmandlari va modellar, san’atkorlar, jurnalistlar va blogerlar tashrif buyurmoqda.

Uchko‘prik tumanidagi shifobaxsh o‘simliklar yetishtirish va qayta ishlashga ixtisoslashgan “Mehrigiyo” korxonasining tabiiy lavanda bog‘larida tashkillangan Lavander Festival 31-iyunga qadar davom etadi.

Dorivor o‘simliklar yetishtirish va ishlab chiqarishga ixtisoslashgan mazkur korxonada shifobaxsh giyohlardan yuzdan ziyod tibbiy va kosmetik mahsulotlar tayyorlanmoqda.

2018-yili O‘zbekiston turizm obyektlari ro‘yxatiga kiritilgan korxonada ayni kunlarda 25 gektar maydonda lavanda, godji, papayya, mushmula, qahva, kivi, banan kabi sitrus mevalardan tortib, rezavor o‘simliklar, turli dorivor giyohlar yetishtirilmoqda.

Ma’lumot uchun, O‘zbekistonda ilk marta lavanda festivali 2021-yilning 6–16-iyun kunlari o‘tkazilgan edi.

 Minglab xotin-qizni ishli qilgan, xorijga yiliga 5 mln dollarlik mahsulot chiqarayotgan Farg‘onadagi kulolchilar shaharchasidan fotoreportaj